ΓΡΑΠΤΗ ΕΡΩΤΗΣΗ E-0707/00

υποβολή: Andre Brie (GUE/NGL) προς το Συμβούλιο

(14 Μαρτίου 2000)

Θέμα: Πληροφορίες του Τύπου για μαζικές παραβιάσεις ανθρωπίνων δικαιωμάτων και, ιδιαίτερα, δολοφονίες, βασανισμούς, βιασμούς και λεηλατήσεις εκ μέρους των ρωσικών στρατευμάτων στην Τσετσενία

Σε διαφορετικά διεθνή Μαζικά Μέσα Ενημέρωσης, δημοσιεύθηκαν στο πρόσφατο παρελθόν εκτεταμένες εκθέσεις για πολυάριθμους θανάτους, βασανιστήρια, βιασμούς και λεηλατήσεις εκ μέρους των ρωσικών στρατευμάτων στην Τσετσενία.

1. Το Συμβούλιο μπορεί να επιβεβαιώσει τις εν λόγω πληροφορίες και να αναφέρει σε ποιες εκτιμήσεις προβαίνει για την εν λόγω κατάσταση;

2. Ποια μέτρα έχει λάβει για να εξασφαλίσει, κατά τρόπο αξιόπιστο, την αυθεντικότητα των εν λόγω πληροφοριών οι οποίες μπορούν να έχουν σημαντικές επιπτώσεις;

3. Ποια μέτρα προτίθεται να λάβει κατά της Ρωσίας εάν οι εν λόγω πληροφορίες αποδειχθούν αληθείς;

4. Εξετάζει να προβεί ή ενδεχομένως να ενθαρρύνει ποινικές διώξεις σε διεθνές επίπεδο και μία καταδίκη αυτών οι οποίοι, άμεσα και σε εθνικό επίπεδο, είναιπεύθυνοι για φόνους, βασανιστήρια, βιασμούς και λεηλατήσεις που πραγματοποιήθηκαν από τα ρωσικά στρατεύματα στην Τσετσενία;

5. Ποια κριτήρια έχει θέσει το Συμβούλιο για να καθορίσει τη στάση του σε ό,τι αφορά τις διεθνείς ποινικές διώξεις, ιδιαίτερα ποια έκταση θα πρέπει να έχουν δολοφονίες, βασανιστήρια, βιασμοί, λεηλατήσεις και απελάσεις για τα οποία ευθύνεται ένα κράτος ή τα οποία ανέχεται ένα κράτος ή με οποιονδήποτε άλλο τρόπο πραγματοποιούνται από τις ενέργειες ενός κράτους ή από την έλλειψη ενεργειών ενός κράτους για την παρεμπόδιση αυτών ώστε το Συμβούλιο της Ευρωπαϊκής Ένωσης ναποστηρίξει μία παρόμοια διεθνή ποινική δίωξη και καταδίκη τωνπευθύνων;

Κοινή απάντηση στις γραπτές ερωτήσεις E-0703/00 και Ε-0707/00

(26 Ιουνίου 2000)

Το Συμβούλιο έχει επανειλημμένα καταδικάσει ως τελείως απαράδεκτη τη ρωσική στρατιωτική δράση στην Τσετσενία. Όπως επεσήμανε σε επανειλημμένες δημόσιες δηλώσεις, το Συμβούλιο αντιμετωπίζει όλες τις παραβιάσεις των ανθρώπινων δικαιωμάτων στην Τσετσενία με ιδιαίτερη ανησυχία. Ασκείται διαρκής πίεση σε όλα τα επίπεδα επί των ρωσικών αρχών προκειμένου να θέσουν τέρμα στις παραβιάσεις των ανθρώπινων δικαιωμάτων κατά του πληθυσμού της Τσετσενίας και το Συμβούλιο θα εξακολουθήσει να αγωνίζεται προκειμένου να σημειωθεί πρόοδος στην πορεία για την επίτευξη πολιτικού διακανονισμού της σύγκρουσης. Το Συμβούλιο πιστεύει ότι οι επίμονες προσπάθειές του έχουν αρχίσει να αποδίδουν απτά αποτελέσματα.

Η ΕΕ έχει επωφεληθεί κάθε δυνατής ευκαιρίας προκειμένου να διερευνήσει την κατάσταση στην Τσετσενία. Στο εγχείρημα αυτό αντιμετώπισε τη δυσκολία πρόσβασης στην περιοχή. Ωστόσο, έχει οργανώσει διερευνητική επίσκεψη στην Τσετσενία των πρέσβεων της ΕΕ στη Μόσχα. Το Συμβούλιο έχει επίσης συμμετάσχει ενεργά σε άλλες πρωτοβουλίες στην περιοχή. Υφίστανται ισχυροί δεσμοί και καλή συνεργασία με τον ΟΑΣΕ, την Προεδρία του οποίου ασκεί η Αυστρία, και με το Συμβούλιο της Ευρώπης, την Προεδρία του οποίου ασκεί η Ιρλανδία.

Τα συμπεράσματα του Ευρωπαϊκού Συμβουλίου του Ελσίνκι, της 10ης/11ης Δεκεμβρίου 1999 καταδικάζουν απερίφραστα τη ρωσική δράση. Από τη Δήλωση του Ελσίνκι και μετά, το Συμβούλιο εργάζεται από κοινού με την Ευρωπαϊκή Επιτροπή για ένα αναθεωρημένο πρόγραμμα TACIS, το οποίο θα περιορίσει την ενίσχυση που παρέχεται στη Ρωσία μόνον σε ορισμένους τομείς προτεραιότητας. Το πρόγραμμα αυτό θα εστιασθεί στη δημιουργία θεσμών, την προαγωγή της δημοκρατίας και του κράτους δικαίου. Πλέον πρόσφατα, με τα συμπεράσματα του Ευρωπαϊκού Συμβουλίου της Λισσαβόνας, της 23ης/24ης Μαρτίου 2000, εξακολουθεί να καλείται η Ρωσία να λάβει άμεσα μέτρα για την ειρηνική επίλυση της σύγκρουσης. Στις 27 Μαρτίου, μετά από την εκλογή του Προέδρου Πούτιν, ο Ύπατος Εκπρόσωπος του Συμβουλίου ζήτησε να αποτελέσει η ειρήνη στην Τσετσενία την πρώτη προτεραιότητα της νέας κυβέρνησης. Στις 6/7 Απριλίου, η

Τρόικα προγραμματίζεται να μεταβεί στη Μόσχα, όπου η Προεδρία της ΕΕ θα επωφεληθεί της ευκαιρίας για να εκφράσει με σθένος τις απόψεις της στη ρωσική πλευρά. Και στις 10 Απριλίου, το θέμα θα περιληφθεί στην ημερήσια διάταξη του Συμβουλίου Συνεργασίας με τη Ρωσία που θα διεξαχθεί στο Λουξεμβούργο.

Το Συμβούλιο έχει επανειλημμένα απαιτήσει να διερευνηθούν όλες οι παραβιάσεις ανθρώπινων δικαιωμάτων κατά τρόπο αξιόπιστο και διαφανή, και να δικαστούν όλοι όσοι έλαβαν μέρος στις φρικαλεότητες. Ο Πρόεδρος του Συμβουλίου εξέφρασε βαθιά ανησυχία για την κατάσταση στην Τσετσενία, σε δήλωσή του της 29ης Μαρτίου προς την Επιτροπή Ανθρώπινων Δικαιωμάτων στη Γενεύη.

Στα πλαίσια της Επιτροπής Ανθρώπινων Δικαιωμάτων, η Προεδρία, ενεργώντας εξ ονόματος της Ευρωπαϊκής Ένωσης, έλαβε ενεργό μέρος στη συζήτηση σχετικά με τα ανθρώπινα δικαιώματα στην Τσετσενία. Υπέβαλε ψήφισμα με το οποίο εκφράζονται οι βαθιές ανησυχίες που προκαλούν οι πληροφορίες οι οποίες αναφέρονται σε βαριές, μαζικές και κατάφορες παραβιάσεις των ανθρώπινων δικαιωμάτων στην Τσετσενία και με το οποίο ζητείται η σύσταση εθνικής επιτροπής έρευνας, η οποία θα είναι σε μεγάλο βαθμό αντιπροσωπευτική και ανεξάρτητη. Το ψήφισμα εκδόθηκε μετά από ψηφοφορία στο επίπεδο της Επιτροπής. Το Συμβούλιο παρακολουθεί εκ του σύνεγγυς τις εργασίες του κ. Kalamanov, ειδικού αντιπροσώπου του ρώσου Προέδρου για τα ανθρώπινα δικαιώματα. Προσδοκά ότι ο κ. Kalamanov θα συμβάλει στην επικράτηση της δικαιοσύνης στην Τσετσενία και στην αποκατάσταση κάποιας εμπιστοσύνης στο νόμο. Το Συμβούλιο απευθύνει έντονη έκκληση στις ρωσικές αρχές να εργασθούν για την πραγματοποίηση του στόχου αυτού.